b'\n_START_ARTICLE_\nErlenbach\n_START_SECTION_\nGeografia\n_START_PARAGRAPH_\nErlenbach est\xc3\xa0 localitzat al nord de Kaiserslautern, \xc3\xa9s la ped\xc3\xa0nia m\xc3\xa9s septentrional de la ciutat, i fa frontera amb el l\xc3\xadmit municipal d\'Otterberg. _NEWLINE_El poble est\xc3\xa0 situat a la fondalada de Weisental, excavada pel rierol del mateix nom que el poble i inclinada cap al nord. El seu paisatge est\xc3\xa0 marcat per les zones boscoses i els camps.\n_START_SECTION_\nHist\xc3\xb2ria\n_START_PARAGRAPH_\nLes primeres mencions del lloc es remunten al segle XII. L\'emperador Ot\xc3\xb3 IV va regalar una porci\xc3\xb3 dels territoris d\'Otterberg a un monestir de l\'Orde del Cister vinguts el 1144 d\'Eberbach. Aquestes donacions s\xc3\xb3n documentades de l\'any 1159._NEWLINE_El 1969 Erlenbach va entrar al districte local de la ciutat Kaiserslautern com a ped\xc3\xa0nia.\n_START_SECTION_\nEtimologia i blas\xc3\xb3\n_START_PARAGRAPH_\nEl nom d\'Erlenbach es pot dividir senzillament en dos mots: Erlen que en alemany significa Vern, i Bach, que vol dir rierol. Per tant Erlenbach probablement significa "Rierol de Verns", eludint al rierol que s\'hi forma._NEWLINE_El blas\xc3\xb3 est\xc3\xa0 compost per un rierol horitzontal de color sinople, amb dos esquirols gules a dalt, i un a baix. Cada esquirol duu un fruit d\'or. Tots aquests element reposen sobre un fons argent.\n_START_SECTION_\nPol\xc3\xadtica\n_START_PARAGRAPH_\nErlenbach posseeix un consell local (Ortsbeirat) tot i formar part administrativa de Kaiserslautern. El per\xc3\xadode de legislatura vigent va comen\xc3\xa7ar el 2004 i les eleccions se celebraran novament el 2009. Karl-Heinz Dippold i Fritz Henrich s\xc3\xb3n els encarregats del consell._NEWLINE_El consell local est\xc3\xa0 format per 15 escons, repartits en 8 per SPD (un 53,1%), i 7 per CDU (46,9%).\n_START_SECTION_\nFestivitats\n_START_PARAGRAPH_\nEl poble se seu, al llarg de l\'any, de moltes festes: Els actes de carnaval, la fira de maig (Maifeier), la festa de Strahleselfest, la festa del poble (Dorfgemeinschaftsfest), la Hutzelfest amb el seu moment m\xc3\xa9s important, la fira d\'Erlenbacher Kerwe, que t\xc3\xa9 lloc cada pen\xc3\xbaltim cap de setmana d\'agost, l\'Oktoberfest, la Martinsumzug i la Seniorenfeier. A m\xc3\xa9s se solen fer diversos concerts anuals, i s\'organitzen moltes caminades populars.\n_START_SECTION_\nInfraestructures\n_START_PARAGRAPH_\nLes carreteres que connecten amb Erlenbach s\xc3\xb3n els carrers de Im Weisental, que es bifurca cap a la dreta a Otterbach i a l\'esquerra a Otterberg, i des de Morlautern i Kaiserslautern s\'hi pot accedir per la Neuestra\xc3\x9fe. Ambd\xc3\xb3s carrers s\xc3\xb3n t\xc3\xa8cnicament anomenats com la carretera L387._NEWLINE_Quant a tr\xc3\xa0nsit ferroviari, les estacions m\xc3\xa9s properes s\xc3\xb3n les d\'Otterbach i Kaiserslautern.\n_START_SECTION_\nTransport\n_START_PARAGRAPH_\nErlenbach queda a 5 minuts de Kaiserslautern en vehicle personal, tot i aix\xc3\xb2 la companyia d\'autobusos local (TWK o Technische Werke Kaiserslautern) t\xc3\xa9 una l\xc3\xadnia (la 112) amb un interval entre bus i bus de 30 minuts.'